

**РЕПУБЛИКА СРБИЈА**

 **ГРАД НИШ**

**СКУПШТИНА ГРАДА НИША**

**Oдбор за административна питања**

Број: 06- /2020-02

У Нишу,26.11.2020. године

**СКУПШТИНА ГРАДА НИША**

На основу члана члана 77 Пословника Скупштине Града Ниша ("Службени лист Града Ниша", број 6/2017 – пречишћен текст), као овлашћени предлагач, подносимо Скупштини Града Ниша предлог за проширење Предложеног дневног реда тачком:

* **ПРЕДЛОГ ОДЛУКЕ О ДОПУНИ ОДЛУКЕ О НАКНАДАМА ОДБОРНИКА, ПРЕДСЕДНИКА И ЧЛАНОВА РАДНИХ ТЕЛА**

 **Прилог:**

* Предлог одлуке о допуни одлуке о накнадама одборника, председника и чланова радних тела

Председник

 Никола Илић

На основу члана 37. Статута Града Ниша („Службени лист Града Ниша", број 88/2008, 143/2016 и 18/2019) и члана 56. Пословника Скупштине Града („Службени лист Града Ниша", број 6/2017 – пречишћен текст)

 Скупштина Града Ниша, на седници од . године, донелаје

**О Д Л У К У**

**О ДОПУНИ ОДЛУКЕ О НАКНАДАМА ОДБОРНИКА, ПРЕДСЕДНИКА И ЧЛАНОВА РАДНИХ ТЕЛА**

Члан 1.

 У Одлуци о накнадама одборника, председника и чланова радних тела („Службени лист Града Ниша", број 3/2008-Пречишћен текст, 92/2016, 106/2017 и 123/2017), после члана 7 додаје се нови члан 7а који гласи:

„Члан 7а

 Одборник са инвалидитетом, може остварити месечну накнаду у износу од 20% од просечне нето месечне зараде по запосленом у Републици Србији према последњем објављеном податку републичког Завода за статистику, ради несметаног обављања функције одборника.

 Право на накнаду из става 1 овог члана остварује одборник са инвалидитетом коме је неопходна помоћ другог лица пратиоца или персоналног асистента, ради несметаног обављања функције одборника.

 О остваривању права одборника са инвалидитетом на накнаду одлучује Одбор за административна питања, на основу захтева, доказа о инвалидности и потребе за пратиоцем или персоналним асистентом.

 Одборник са инвалидитетом који оствари право на накнаду из става 1 овог члана, самостално ангажује пратиоца или персоналног асистента.“

Члан 2.

 Ова одлука ступа на снагу осмог дана од дана објављивања у „Службеном листу Града Ниша".

Број:

 У Нишу , 2020. године

**СКУПШТИНА ГРАДА НИША**

 Председник

 Бобан Џунић

**О б р а з л о ж е њ е**

 Правни основ за доношење ове одлуке садржан је у члану 56. Пословника Скупштине Града(„Службени лист Града Ниша", број 6/2017, пречишћен текст) који прописује да Одбор за административна питања припрема и доноси акте којима се уређују питања остваривања права и дужности одборника; предлаже начин финансирања рада одборничких група, предлаже висину одборничке накнаде, накнаде превоза и изгубљене зараде одборницима; начин доделе и коришћења просторија за рад одборника; доноси опште и појединачне акте из области остваривања права у вези са радом и радним односима лица које бира и поставља Скупштина Града.

 Члан 1 Предлога Одлуке о допунама Одлуке накнадама одборника, председника и чланова радних тела („Службени лист Града Ниша", број 3/2008-Пречишћен текст, 92/2016, 106/2017 и 123/2017), прописује је да одборник са инвалидитетом може остварити накнаду у износу од 20% од просечне нето месечне зараде по запосленом у Републици Србији према последњем објављеном податку републичког Завода за статистику, ради несметаног обављања функције одборника.

 Ово право на накнаду одборник са инвалидитетом остварује ако му је у остваривању функције одборника неопходна помоћ другог лица пратиоца или персоналног асистента.

 О праву на новчану накнаду одборнику одлучује Одбор за административна питања на основу захтева одборника са инвалидитетом, доказа о инвалидности, као и неопходности ангажовања пратиоца или персоналног асистента.

 Усвајањем овакве Одлуке омогућава се лицима са инвалидитетом да за потребе обављања функције одборника ангажују лице, како би уз асистенцију тих лица несметано присуствовали и учествовали у раду седница Скупштине Града и њених радних тела

 Финансијска средства за реализацију ове одлуке су обезбеђена у буџету Града Ниша.

У Нишу, 11. 2020. године

**ОДБОР ЗА АДМИНИСТРАТИВНА ПИТАЊА**